Page:Thrummy cap, a tale (2).pdf/22

 He had a servant dwellin' near,

Worth a' his maids and men-

This was the Brownie ye maun trow,

Wha won'd in Fearnden.

When there was ony corn to thrash,

Or ony byres to clean,

He never mindit mickle fash,

Or toilin' on his lane.

An' tho' the snaw was ne'er sae deep

He skippit thro' the glen,

An' ran an errand in a wheep,

The Brownie o' Fearnden.

Ae night the guidwife o' the house

Fell sick, an' like to dee;

An' for a cannie mammie-wife,

She wantit them to gae.

The night was dark and ne'er a spark

Wad venture through the glen,

For fear he should wi' Brownie meet.

In drearie Fearnden.

But Brownie stood behind the door,

An' heard of a' the strife;

He saw tho' there was fouth o' men,

They sune wad tine the wife.